
[bookmark: _Hlk126151449]LEIDIMŲ LAIDOTI IŠDAVIMO, LAIDOJIMO, KAPINIŲ LANKYMO, KAPAVIETĖS PRIPAŽINIMO NEPRIŽIŪRIMA KAPAVIETE IR KAPAVIETĖS (KAPO) IDENTIFIKAVIMO ŠAKIŲ RAJONO SAVIVALDYBĖJE TVARKOS APRAŠAS 

I SKYRIUS
BENDROSIOS NUOSTATOS

1. 	Leidimų laidoti išdavimo, laidojimo, kapinių lankymo, kapavietės pripažinimo neprižiūrima kapaviete ir kapavietės (kapo) identifikavimo Šakių rajono savivaldybėje tvarkos aprašas (toliau – Aprašas) reglamentuoja leidimų laidoti Šakių rajono savivaldybėje (toliau – Savivaldybė) teritorijoje esamose viešosiose kapinėse išdavimo, laidojimo ir kapinių lankymo, kapavietės pripažinimo neprižiūrima kapaviete ir kapavietės (kapo) identifikavimo, nustato kolumbariumų nišų skyrimo tvarką ir priežiūrą.
2. Apraše vartojamos sąvokos apibrėžtos Lietuvos Respublikos žmonių palaikų laidojimo įstatyme, Lietuvos Respublikos nekilnojamojo kultūros paveldo apsaugos įstatyme, Lietuvos Respublikos statybos įstatyme, Lietuvos Respublikos Vyriausybės 2008 m. lapkričio 19 d. nutarime Nr. 1207 „Dėl Lietuvos Respublikos žmonių palaikų laidojimo įstatymo įgyvendinamųjų teisės aktų patvirtinimo“ ir kituose teisės aktuose.

II SKYRIUS
LEIDIMO LAIDOTI IŠDAVIMAS

3. Šakių rajono savivaldybės teritorijoje rašytinius leidimus laidoti išduoda seniūnijos (toliau – Seniūnija) aptarnaujamos teritorijos seniūnas (jo nesant – seniūną pavaduojantis valstybės tarnautojas), pagal Kapinių tvarkymo taisyklių, patvirtintų Lietuvos Respublikos Vyriausybės 2008 m. lapkričio 19 d. nutarimu Nr. 1207 „Dėl Lietuvos Respublikos žmonių palaikų laidojimo įstatymo įgyvendinamųjų teisės aktų patvirtinimo“ priede pateiktą Leidimo laidoti formą.
4. Leidimas laidoti kapavietėje ar kolumbariumo (jei toks yra) nišoje išduodamas laidojančiam asmeniui (toliau – Pareiškėjas) ne vėliau kaip kitą darbo dieną pateikus rašytinį prašymą (priedas), kuriame nurodoma mirusiojo vardas, pavardė, kapinių, kuriose prašoma palaidoti mirusiojo palaikus, pavadinimas ir prašomų skirti kapaviečių skaičius: vienam kapui ar keliems kapams (šeimos kapavietė) ar kremuotiems žmonių palaikams laidoti laidojančio asmens prašymas skirti nišą kolumbariume, laidojančio fizinio asmens vardas, pavardė, gyvenamosios vietos adresas, telefono numeris, elektroninio pašto adresas arba juridinio asmens pavadinimas, kodas, buveinės adresas, telefono numeris, elektroninio pašto adresas, atsakingo už kapavietės ar kolumbariumo priežiūrą fizinio asmens vardas, pavardė, adresas, telefono numeris, elektroninio pašto adresas arba juridinio asmens pavadinimas, kodas, buveinės adresas, telefono numeris, elektroninio pašto adresas ir pridedamas medicininis mirties liudijimas ar sveikatos apsaugos ministro patvirtintos formos medicinos dokumentų išrašas (jeigu norima laidoti žmogaus vaisių (vaisius) iki 22-os nėštumo savaitės). Jeigu prašoma išduoti leidimą laidoti šeimos kapavietėje ar kolumbariumo nišoje, kurioje jau yra palaidoti mirusio asmens palaikai, pridedamas atsakingo už kapavietės ar kolumbariumo nišos priežiūrą asmens rašytinis sutikimas. Miręs atsakingas už kapavietės ar kolumbariumo nišos priežiūrą asmuo gali būti palaidotas toje pačioje kapavietėje ar kolumbariumo nišoje, laikantis šio Aprašo nustatytų reikalavimų. 
5. Seniūnijos aptarnaujamoje teritorijoje seniūno (jo nesant, – seniūną pavaduojančio valstybės tarnautojo) rašytinis leidimas laidoti į Kultūros vertybių registrą įrašytose Savivaldybės riboto laidojimo kapinėse išduodamas tik gavus raštišką Kultūros paveldo departamento prie Kultūros ministerijos teritorinio padalinio pritarimą. 
6. Leidimai laidoti darbo dienomis išduodami seniūnijų darbo laiku seniūnijose, o poilsio dienomis ir po darbo – pagal informaciją, nurodytą seniūnijose bei prie kapinių esančiose informacijos lentose.
 		7. Seniūnija leidimus registruoja Laidojimų ir kapaviečių statinių registravimo žurnale, kurį pildo, saugo ir teikia informaciją suinteresuotiems fiziniams ir juridiniams asmenims.
8. Leidimas perlaidoti išduodamas iš kitur pervežtiems palaikams palaidoti, laikantis šio Aprašo nuostatų. 
9. Leidimai laidoti išduodami nemokamai.

III SKYRIUS
 ŽMOGAUS PALAIKŲ LAIDOJIMO TVARKA, KAPAVIEČIŲ SKYRIMAS

10. Savivaldybės teritorijoje esančių kapinių priežiūrą vykdo seniūnai ir (arba) fiziniai arba juridiniai asmenys, su kuriais yra sudaryta kapinių priežiūros sutartis (toliau – kapinių prižiūrėtojas).
11. Laidoti žmonių palaikus leidžiama tik turint leidimą ir šviesiu paros metu kiekvieną dieną. Draudžiama savavališkai vykdyti kapo atkasimo darbus. Pirmąją Šv. Kalėdų ir pirmąją Šv. Velykų dieną žmonių palaikai nelaidojami. 
12. Laidoti žmogaus palaikus, išskyrus žmogaus vaisių (vaisius) iki 22-os nėštumo savaitės, galima ne anksčiau kaip po 24 valandų nuo to momento, kai buvo konstatuota mirtis, jeigu tuo neignoruojami mirusiojo ar jo artimųjų asmenų religiniai įsitikinimai. 
13. Žmogaus palaikams, įskaitant balzamuotus ir kremuotus, laidoti, atsižvelgiant į laidojančio asmens prašymą, neatlygintinai skiriama kapavietė, niša kolumbariume (jei toks yra)  arba kremuotus žmogaus palaikus leidžiama išbarstyti kapinėse esančiame pelenų barstymo lauke (jeigu jis yra). Leidimas išbarstyti kremuotus žmogaus palaikus kapinėse esančiame pelenų barstymo lauke išduodamas, jeigu negauta rašytinių pranešimų, kad tai prieštarauja asmens, kurio kremuotus palaikus norima išbarstyti, išreikštai, jam esant gyvam, valiai. Pelenų barstymo lauke individualūs paminklai nestatomi ir kremuotų žmogaus palaikų išbėrimo vieta nežymima. Pelenų barstymo lauką prižiūri, švarą ir tvarką jame užtikrina, kremuotų žmonių palaikų išbarstymą organizuoja kapinių prižiūrėtojas, laikydamasis šiame Apraše nurodytos laidojimo ir kapinių lankymo tvarkos.
14. Veikiančiose kapinėse kapavietės skiriamos pagal kapinių planą arba kapinių schemą.
15. Kiekvienas mirusysis laidojamas atskirame kape. Kapo duobės, kurioje laidojami žmogaus palaikai, gylis turi būti ne mažesnis kaip 2 metrai; kapo duobės, kurioje laidojami kremuoti žmogaus palaikai su urna arba kapsule, arba išberiant juos į kapo duobę, – ne mažesnis kaip 1 metras. Palaidojus kape įrengiamas kapo vietą žymintis laikinas ženklas, kuriame nurodomas mirusiojo vardas, pavardė, gimimo ir mirties datos. Pakartotinai laidoti žmogaus palaikus kape, kuriame jau yra palaidoti žmogaus palaikai, galima ne anksčiau kaip pasibaigus kapo ramybės laikotarpiui. Pakartotinai laidoti žmogaus palaikų kape, kuriame jau yra palaidoti kremuoti žmogaus palaikai, negalima.
16. Naujas kapas esamoje kapavietėje formuojamas tik tuo atveju, jeigu kapavietė turi aiškias (pažymėtas) ribas. Formuojant naują kapą esamoje kapavietėje arba laidojant kape pakartotinai, kapavietės ribas leidžiama pakeisti tik tuo atveju, jeigu toks pakeitimas būtinas laidojimui, galimas pagal kapinių planą ir tik tiek, kiek tai būtina laidojimui. Sprendimą leisti / neleisti pakeisti kapavietės ribas priima leidimą laidoti išduodantis asmuo šio leidimo išdavimo metu. Įrašytų į Kultūros vertybių registrą kapaviečių ribos nustatomos ir keičiamos Lietuvos Respublikos nekilnojamojo kultūros paveldo apsaugos įstatymo nustatyta tvarka.
17. Skiriamos kapavietės dydis vienam kapui – 3,75 kv. metro (1,5x2,5), keliems kapams (šeimos kapavietė) – 7 kv. metrai (2,8x2,5), tik kremuotiems žmogaus palaikams laidoti – 1,32 kv. metro (1,10x1,20) arba pagal kapinių planą – kitokio dydžio.
18. Neveikiančiose kapinėse mirusiųjų palaikai nelaidojami.

IV SKYRIUS
LAIDOJIMO VIETŲ, KOLUMBARIUMO PRIEŽIŪRA

	19. Prie įėjimo į kapines įrengiamas informacinis stendas ar informacinė lenta, kurioje užrašomas kapinių pavadinimas ir statusas, kapinių prižiūrėtojo duomenys (Lietuvos Respublikoje įsteigto juridinio asmens, kitoje Europos Sąjungos valstybėje narėje ar Europos ekonominės erdvės valstybėje įsteigto juridinio asmens ar kitos organizacijos arba jų filialo pavadinimas, buveinė, darbuotojų, į kuriuos galima kreiptis informacijos, vardai, pavardės, telefonų numeriai, darbo laikas; fizinio asmens vardas, pavardė, telefono numeris, darbo laikas), laikas, kada kapinėse galima laidoti ir jas lankyti, kapinių schema ir kita informacija. Jeigu kapinės yra į Kultūros vertybių registrą įrašytų kultūros paveldo objektų, šie objektai nurodomi informacinėje lentoje, o kapinių schemoje pažymimos jų buvimo vietos. 
	20. Juridinių arba fizinių asmenų prižiūrimose kapavietėse pastatyti statiniai yra jų nuosavybė. Už statinių priežiūrą, jų būklę atsakingi statinių savininkai.
	21. Vykdant kapaviečių įrengimo (tvarkymo, statybos) darbus, privaloma saugoti, neteršti, neardyti ar kitaip nepažeisti aplinkos: kitų gretimų kapaviečių statinių, takelių ar kitokio turto, neužstatyti pravažiuojamųjų takų. Kapaviečių tvarkymo metu susidariusias atliekas (nuimtus, išardytus senus statinius, nuolaužas, statybai nepanaudotas medžiagas ir pan.) kapaviečių statytojai privalo sutvarkyti, vadovaudamiesi Savivaldybės tarybos tvirtinamomis Šakių rajono savivaldybės tvarkymo ir švaros taisyklėmis.
	22. Kapavietėse esantys želdiniai yra juos įrengusių asmenų nuosavybė.
	23. Kapinių ir kapaviečių želdiniai projektuojami, saugomi, prižiūrimi ir tvarkomi vadovaujantis želdynų tvarkymą ir apsaugą reglamentuojančiais teisės aktais.
	24. Už kolumbariumo (jei toks yra)  teritorijos priežiūrą – švarą, tvarką yra atsakinga Seniūnija.
	25. Už kapavietės arba kolumbariumo (jei toks yra) nišos priežiūrą atsakingas laidojantis asmuo, kurio prašymu išduotas leidimas laidoti ir skirta kapavietė ar kolumbariumo niša, arba asmuo, apie kurį teisės aktų nustatyta tvarka pranešta kapinių prižiūrėtojui, arba asmuo, kuriam teisės aktų nustatyta tvarka suteikta teisė prižiūrėti neprižiūrimą kapavietę, jeigu toks yra (toliau šiame punkte – atsakingas asmuo). Atsakingo asmens duomenis (fizinio asmens vardą, pavardę, nuolatinės gyvenamosios vietos adresą, telefono ryšio numerį ir elektroninį paštą, jeigu jį turi; juridinio asmens pavadinimą, teisinę formą, kodą, buveinę, telefono ryšio numerį ir elektroninį paštą) kapinių prižiūrėtojas įrašo laidojimų ir kapaviečių statinių registravimo žurnale. Kapinių prižiūrėtojas atsakingus asmenis supažindina su Kapinių tvarkymo taisyklėmis ir savivaldybės arba religinės bendruomenės ar bendrijos nustatyta laidojimo ir kapinių lankymo tvarka. Atsakingas asmuo turi prižiūrėti kapavietę ir kolumbariumo nišą, kad jos būtų tvarkingos. Atsakingas asmuo privalo pašalinti pažeidimus ar atlyginti žalą, kuriuos jis, įrengdamas kapo paminklą, antkapį ar atlikdamas kitus kapavietės ar kolumbariumo nišos priežiūros darbus, padarė kapinėms, kitoms kapavietėms ar kolumbariumo nišoms, kolumbariumui ar kitiems statiniams. Nekilnojamojo kultūros paveldo objektams padaryti pažeidimai ir žala atlyginami Lietuvos Respublikos nekilnojamojo kultūros paveldo apsaugos įstatymo nustatyta tvarka.
	26. Akmens plokštėje užrašoma nišoje palaidoto asmens vardas ir pavardė, gimimo ir mirties datos (Pareiškėjo pasirinkimu nurodoma: metai-mėnuo-diena arba tik metai). 
	27. Užrašo akmens plokštėje užrašymas ir koregavimas (keitimas, naikinimas, redagavimas) visais atvejais apmokamas Pareiškėjo lėšomis, apie atliekamus veiksmus informuojama Seniūnija ir kapinių prižiūrėtojas.
	28. Atsižvelgiant į kolumbariumo (jei toks yra)  specifiką, pagerbdami mirusiuosius, lankytojai gali padėti gėlių, uždegti žvakučių.

V SKYRIUS
KAPINIŲ, KOLUMBARIUMO LANKYMAS, DRAUDIMAI

29. Kapinės lankomos visais metų laikais šviesiu paros metu. Lapkričio 1 d. (Visų Šventųjų dieną) ir lapkričio 2 d. (Vėlinių dieną) lankymo laikas neribojamas.
30. Lankantis kapinėse, privalu palaikyti švarą ir rimtį.
31. Kapinių, kolumbariumo (jei toks yra) teritorijose draudžiama:
31.1. važinėti bet kokiomis transporto priemonėmis, išskyrus specialiųjų operatyvinių tarnybų transporto priemones ir transporto priemones, vežančias palaikus (karstuose ir urnose) ir tuo atveju, kai būtina gelbėti žmogaus gyvybę, sveikatą ar turtą, užtikrinant viešąją tvarką; neįgaliųjų transporto priemones; specialiųjų tarnybų, atliekančių kapinių priežiūros darbus, technikos priemones, įvežančias kapavietės statinius, statybinius gaminius ir medžiagas kapavietėms sutvarkyti, kai tai sudėtinga gabenti iki kapavietės be transporto;
31.2.	ganyti gyvulius, vaikščioti su gyvūnais;
31.3.	šiukšlinti, mindžioti veją ir gėlynus, laužyti medžius ir krūmus, imti smėlį ar žemę iš kapinių teritorijos, išskyrus tam skirtas vietas, gadinti kapinių ir kapaviečių statinius, deginti šiukšles arba jas išmesti ne tam skirtose vietose, trikdyti rimtį ir pažeisti viešąją tvarką;
31.4.	pilti žemes, kitas atliekas kapaviečių įrengimo ir kapinių teritorijose;
31.5.	draudžiama savavališkai bendro naudojimo vietose sodinti, o taip pat kirsti, genėti ar kitaip naikinti želdinius (medžius, krūmus). Kapavietėse draudžiama sodinti medžius bei krūmus, kurie gali užaugti aukštesni kaip 1 m, išskyrus atvejus, kai tai numatyta kapinių projektuose. Želdiniai sodinami tik skirtos (turimos) kapavietės ribose, jie neturi būti išsikišę už kapavietės ribų;
31.6.	statyti suolus praėjimuose tarp kapų;
31.7.	vykdyti prekybą, klijuoti skelbimus ar kitą informaciją, skelbti bet kokio pobūdžio reklamą;
31.8.	prie kolumbariumo (jei toks yra) sienelių, pagrindo tvirtinti vazas, žvakides, dirbtines gėles ir pan.;
  31.9.	statyti žvakes, dėti gėles, kitus daiktus ant kapinių, kolumbariumo (jei toks yra) takų.

VI SKYRIUS
KAPAVIEČIŲ PRIPAŽINIMO NEPRIŽIŪRIMOMIS IR JŲ PRIEŽIŪROS ORGANIZAVIMO TVARKA

	32. Kapaviečių pripažinimo neprižiūrimomis ir jų priežiūros organizavimo tvarka vykdoma vadovaujantis Kapinių tvarkymo taisyklėmis, patvirtintomis Lietuvos Respublikos Vyriausybės 2008 m. lapkričio 19 d. nutarimu Nr. 1207 „Dėl Lietuvos Respublikos žmonių palaikų laidojimo įstatymo įgyvendinamųjų teisės aktų patvirtinimo“.
VII SKYRIUS
KAPAVIETĖS IDENTIFIKAVIMAS

33. Sprendimas dėl kapavietės identifikavimo priimamas Savivaldybės tarybos patvirtintų Netvarkomų kapaviečių pripažinimo neprižiūrimomis ir kapavietės identifikavimo komisijos nuostatų nustatyta tvarka.
34. Asmenys, norintys identifikuoti savo artimų giminaičių, sutuoktinio (-ės), partnerio (-ės) kapą ir jame palaidotų asmenų tapatybę, kai kapo vietą žyminčių paminklų ar užrašų ant paminklų arba duomenų apie kapavietę žurnale neišliko, teikia:
34.1. rašytinį prašymą Seniūnijai dėl kapavietės ir joje palaidotų asmenų identifikavimo, kuriame nurodo giminystės ryšius ir jiems žinomas aplinkybes, dėl kurių neišliko duomenų apie kapavietę (kapą);
34.2. visus turimus duomenis apie kapavietę (kapą) ir joje (jame) palaidotus asmenis; prie prašymo prideda turimus dokumentus (išrašus iš bažnytinių registravimo knygų, civilinės metrikacijos įstaigų ar seniūnijų seniūnų išduotus mirties liudijimus, nuotraukas ir kita), patvirtinančius pateiktus duomenis.
	35. Seniūnija išnagrinėja gautą informaciją per 5 darbo dienas, jeigu būtina, gautą informaciją patikslina. Susisteminęs turimą informaciją, raštu perduoda Netvarkomų kapaviečių pripažinimo neprižiūrimomis ir kapavietės identifikavimo komisijos (toliau – Komisija) pirmininkui.  Komisija sudaroma vadovaujantis Kapinių tvarkymo taisyklėmis. 
	36. Sprendimą dėl kapavietės identifikavimo Komisija priima per 20 darbo dienų nuo prašymo pateikimo, išnagrinėjusi pateiktą medžiagą ir apžiūrėjusi kapavietę.
	37. Apie priimtą sprendimą per 5 darbo dienas Komisija raštu informuoja prašymą pateikusį asmenį. Seniūnija identifikuotos kapavietės duomenis įrašo žurnale, jeigu kapavietė buvo identifikuota. Jeigu kapavietė yra į Kultūros vertybių registrą įrašytose Kapinėse, apie priimtą sprendimą identifikuoti kapavietę Savivaldybės administracija informuoja Kultūros paveldo departamento Alytaus – Marijampolės teritorinį skyrių.

VIII SKYRIUS 
BAIGIAMOSIOS NUOSTATOS

38. Savivaldybės taryba tvirtina visų Savivaldybės teritorijose esančių kapinių (veikiančių, riboto laidojimo ir neveikiančių) sąrašą. Šis sąrašas turi būti atnaujinamas ir tvirtinamas ne rečiau kaip kartą per metus, už sąrašo atnaujinimą atsakingi seniūnai bei Savivaldybės administracijos specialistas, atsakingas už paveldą. Sąrašas skelbiamas Savivaldybės interneto svetainėje.
	39. Asmenys, pažeidę šio Aprašo reikalavimus, atsako Lietuvos Respublikos įstatymų nustatyta tvarka.
	40. Šis Aprašas keičiamas, pripažįstamas netekusiu galios Savivaldybės tarybos sprendimu.

Leidimų laidoti išdavimo, laidojimo, kapinių lankymo, 
kapavietės pripažinimo neprižiūrima kapaviete ir 
kapavietės (kapo) identifikavimo
Šakių rajono savivaldybėje tvarkos aprašo 
priedas

(Prašymo dėl leidimo laidoti išdavimo forma)
	


(laidojančio asmens vardas, pavardė,
	


adresas, telefono numeris, elektroninis adresas)

_________________________________seniūnui
	(seniūnijos pavadinimas)

PRAŠYMAS
DĖL LEIDIMO LAIDOTI IŠDAVIMO 

____________
(data)
___________________
(surašymo vieta)

	Prašau išduoti leidimą laidoti (perlaidoti)  - mirusio žmogaus palaikus,  - žmogaus vaisių (vaisius) iki 22-os nėštumo savaitės
______________________________________________________________________________
(laidojamo asmens vardas, ir pavardė, laidojimo data; pavojingos arba ypač pavojingos užkrečiamos ligos, įrašytos į Sveikatos apsaugos ministerijos nustatytą sąrašą, kodas (jeigu laidojamas asmuo šia liga sirgo arba buvo tokios ligos sukėlėjų nešiotojas)), moters, kurios vaisių (vaisius) prašoma laidoti vardas, pavardė, gimimo data)

_________________________________ kapinėse ( reikalingą langelyje pažymėti „X“) ir:
(kapinių pavadinimas)

1. skirti naują kapavietę:
 - šeimos (keliems kapams) kapavietę;  - vienam kapui;  - kapavietę kremuotiems palaikams laidoti;  - kolumbariume;

2. leisti laidoti (perlaidoti) šeimos (kelių kapų) arba vieno kapo kapavietėje (kape) Nr. _________, kurioje palaidoti ______________________________________________________ asmenys.
(šeimos ar asmens pavardės)

3. leisti laidoti žmogaus palaikus pripažintoje neprižiūrima kapaviete: _________________________
(kapavietės Nr.)
______________________________________________________________________________
(dokumento, suteikiančio teisę prižiūrėti neprižiūrimą kapavietę, pavadinimas, data, numeris)

Laidojantis asmuo (atsakingas už kapavietės priežiūrą asmuo), įrašytas žurnale:

______________________________________________________________________________
(vardas ir pavardė, parašas, giminystės ryšys su laidojamu asmeniu, adresas, tel. Nr., elektroninis adresas)

Patvirtinu, kad mirusiojo kapo vieta ar kolumbariumo niša suderinta su kitais artimaisiais giminaičiais.
PRIDEDAMA:
1. Medicininis mirties liudijimas, sveikatos apsaugos ministro patvirtintos formos medicinos dokumentų išrašas (kai prašoma laidoti žmogaus vaisių (vaisius) iki 22 nėštumo savaitės), kremacijos dokumentai (kai mirusiojo palaikai kremuoti),___lapas (-ai);
2. Dokumentai, įrodantys giminystės ryšius su palaidotu asmeniu ir kitų šeimos narių, turinčių tokią pačią teisę į kapavietę, rašytiniai sutikimai, kai prašymo negali pateikti už kapavietės priežiūrą atsakingas asmuo, ____lapas (-ai);
3. Leidimas ekshumuoti žmogaus palaikus, artimųjų giminaičių rašytiniai sutikimai perlaidoti palaikus (jeigu prašoma leidimo perlaidoti žmogaus palaikus, pervežtus iš kitų vietovių),____lapas (-ai).
Įsipareigoju laikytis Leidimų laidoti išdavimo, laidojimo ir kapinių lankymo, kapavietės pripažinimo neprižiūrima kapaviete ir kapavietės (kapo) identifikavimo Šakių rajono savivaldybėje tvarkos apraše nustatytų kapaviečių ir kolumbariumo nišos priežiūros reikalavimų, raštu informuoti kapinių prižiūrėtoją apie pasikeitusius už kapavietę, kolumbariumo nišos priežiūrą atsakingo asmens kontaktinius duomenis.

Prašymą pateikė

______________   ______________________________     (parašas)   (vardas ir pavardė)   


